Előterjesztés
Tárgy: A Tengelici Sportegyesülettel kötött haszonkölcsön szerződés 2. módosítása
Tisztelt Képviselő-testület!
A Tengelici Sportegyesület és az Önkormányzat egymással a Tengelic külterület 0123/9 hrsz. alatt felvett, kivett sporttelep megnevezésű, 2 ha 3286 m2 területű ingatlanra vonatkozóan 2024. február 27. napján haszonkölcsön szerződést kötött. A haszonkölcsön szerződés 6. pontja szerint a közüzemi, illetve rezsi jellegű költségeket az önkormányzat és az egyesület közösen, egymás közötti egyenlő arányban - 50%-50% - viselik.
Az elmúlt három hónapban az egyesületre eső rezsi költség összege: 184.928.-Ft, amiből áramdíj: 177.260.-Ft, vízdíj 7.668.-Ft volt. 
Az egyesület elnöke kérelmet nyújtott be az önkormányzat felé, melyben leírta, hogy az általuk fizetendő villanyszámla nem csekély összeg, s ezen összegek befizetése egyesületüket gyakorlatilag a megszűnés irányába indítaná el. Az egyesület pályázott napelemes rendszer kiépítésére, amely meg is valósult. A meccseik napközben vannak, amikor a napelemek termelnek, valamint edzéseik is heti kétszer világosban zajlanak, amelyek szintén nem igényelnek plusz energiafogyasztást. Ezen felül egy bojler működik az öltözőben, aminek áramfogyasztása elenyésző. A rezsi fő részét az önkormányzati rendezvények és a Ziccer Bár üzemeltetése adja. Erre tekintettel az elnök kéri, hogy az eredetileg kiküldött számlák összegének 10 %-ra mérsékelje az önkormányzat az egyesület által fizetendő villanyszámlát 2026. szeptember 1.napjától. Az egyesület a 2026. augusztus havi rezsiköltséget már kifizette az önkormányzatnak.
Amennyiben a képviselő-testület hozzájárul a rezsi költségek módosított arányú fizetéséhez szükséges a haszonkölcsön szerződés 6. pontjának módosítása is.
Kérem a Tisztelt Képviselő-testületet, hogy az előterjesztést tárgyalja meg és a határozati javaslatot fogadja el!
Tengelic, 2026. október 13.
                                                                             Gáncs István sk.
                                                                              polgármester

Határozati javaslat
a Tengelici Sportegyesülettel kötött haszonkölcsön szerződés 2. módosításáról

1. Tengelic Község Önkormányzata Képviselő-testülete, a Tengelic Község Önkormányzata és a Tengelici Sportegyesület között 2024. február 27. napján kötött és 2025. május.12.napján módosított haszonkölcsön szerződést 2026. szeptember l. napjától aszerint módosítja, hogy az ingatlan fenntartásával és üzemeltetésével kapcsolatos rezsiköltségeket az Egyesület és az Önkormányzat közösen, egymás közötti 10%-90% arányban viseli. 
2. A képviselő-testület felhatalmazza a polgármestert a határozat mellékletét képező haszonkölcsön-szerződés 2. számú módosításának aláírására.
Határidő: Azonnal
Felelős: Gáncs István polgármester


HASZONKÖLCSÖN SZERZŐDÉST MÓDOSÍTÓ OKIRAT
Haszonkölcsön szerződés amely létrejött egyrészről Tengelic Község Önkormányzata (székhely: 7054 Tengelic, Rákóczi utca 11., adószám: 15733366-2-17, KSH azonosító statisztikai számjel: 15733366-8411-321-17, törzskönyvi nyilvántartási szám (PIR): 733360, államháztartási egyedi azonosító (ÁHTI): 742948, képviselő: Gáncs István polgármester), mint haszonkölcsönbe adó (a továbbiakban: Kölcsönadó), másrészről a Tengelici Sportegyesület (székhely: 7054 Tengelic, 0123/9 hrsz. Sporttelep., nyilvántartási szám: 17-02-0000136, adószám: 19952950-1-17, statisztikai számjel: 19952950-9312-521-17, képviselő: Németh Szabolcs elnök), mint haszonkölcsönbe vevő (a továbbiakban: Kölcsönvevő), a továbbiakban együtt: Szerződő Felek között alulírott helyen és időben, a következő feltételek mellett: 
I.
Preambulum
1. Szerződő felek előadják, hogy egymással a Tengelic külterület 0123/9 hrsz. alatt felvett, kivett sporttelep megnevezésű, 2 ha 3286 m2 területű ingatlanra vonatkozóan 2024. február 27. napján haszonkölcsön szerződést kötöttek különböző nagy,- és kispályás labdarúgó csapatok edzéslehetőségeinek megteremtése, a megfelelő feltételek kialakításával versenyzésük lehetővé tétele, a versenykiírásokban szereplő bajnoki mérkőzések megfelelő körülmények közötti megrendezhetőségének biztosítása céljából. Szerződő felek előadják továbbá, hogy Haszonkölcsönbe vevő kérelmére Haszonkölcsönbe adó meghozta az ../2026. (X.21.) számú Képviselő-testületi határozatát, melyben hozzájárult, hogy 2026. szeptember 1. napjától az ingatlan fenntartásával és üzemeltetésével kapcsolatos rezsiköltségeket a Kölcsönvevő és a Kölcsönadó közösen, egymás közötti 10%-90% arányban viselje. 
Szerződő felek az előbbiekben írtakra tekintettel és azzal összhangban közösen rögzítik, hogy módosítják a közöttük 2024. február 27. napján létrejött haszonkölcsön szerződésük 6. pontját a rezsi jellegű költségek viselésére vonatkozóan.
II.
A haszonkölcsön szerződés módosításának konkrét tartalma
1. Szerződő felek a I. pontban hivatkozott haszonkölcsön szerződésük 6. pontjának első mondatát hatályon kívül helyezik, és annak helyébe pedig 2026. szeptember 01.-jei hatállyal a következő rendelkezést léptetik:
„6. A sporttelep ingatlan közüzemi, illetve rezsi jellegű költségeit Kölcsönvevő és Kölcsönadó közösen, egymás közötti 10%-90% arányban viselik, amelynek arányos részét Kölcsönadó felhívására, annak kiállított számlája alapján a számlán feltüntetett fizetési határidőben Kölcsönvevő köteles megfizetni.” 
2. Szerződő felek egyebekben a I. pontban hivatkozott haszonkölcsön szerződésük rendelkezéseit változatlan tartalommal fenntartják.
3. Szerződő Felek egybehangzóan rögzítik, hogy a GDPR 6. cikk (1) bekezdés e) és f) pontja alapján kifejezetten jogszerűnek tekintik mindazon személyes adataiknak a másik szerződőfél általi kezelését, amely célból és mértékben ez az adatkezelés a jelen szerződésteljesítéséhez a másik félnek szükséges. Továbbá biztosítják, hogy szerződéses feladataik teljesítése során a személyes adatkezelések tekintetében az Infotv. rendelkezései szerint járnak el.
4. Szerződő felek kijelentik, hogy szerződéskötési képességüket sem jogszabály, sem más egyéb nem korlátozza vagy nem zárja ki, Kölcsönvevő kijelenti, hogy a nemzeti vagyonról szóló 2011. évi CXCVI. törvény 3. § (1) bekezdése szerinti átlátható szervezetnek minősül.
5. Jelen szerződésben nem szabályozott kérdésekre a Polgári Törvénykönyvben és a vonatkozó jogszabályokban foglaltak az irányadóak.
6. Szerződőfelek jelen szerződést módosító okiratot, mint akaratukkal mindenben megegyezőt, átolvasás és közös értelmezést követően, jóváhagyólag aláírják.

Kelt Tengelicen, 2026. október  hó „	„ napján.	Kelt Tengelicen, 2026. október hó „	„ napján.

